 NA CHARLES WASONGA SERIKALI imewasilisha rasmi ombi bungeni la kutaka idhini kuwapeleka polisi 1,000 nchini Haiti kupambana na magenge ya wahalifu. Kwenye taarifa iliyowasilishwa bungeni Jumatano alasiri, Waziri wa Usalama wa Ndani Kithure Kindiki analitaka Bunge la Kitaifa kukubali ombi la Baraza la Kitaifa la Ushauri kuhusu Usalama (NSAC) kwamba maafisa hao wapelekwe katika taifa hilo la Carribean kuanzia Januari 2024. Polisi hao watashirikiana na vikosi vya usalama kutoka mataifa mengine kusaidiana na jumla ya polisi 10,000 wa Haiti kupambana na wahalifu hao ambao wamevuruga uthabiti katika nchi hiyo. Memoranda hiyo kutoka kwa NSAC iliidhinishwa na Profesa Kindiki pamoja na Mwanasheria Mkuu Justin Muturi. Baada ya kusoma memoranda hiyo bungeni majira ya alasiri, Bw Wetang’ula aliamuru Kamati ya Bunge kuhusu Usalama na kamati sawa na hiyo katika Seneti kuichunguza kisha kuwasilisha ripoti katika Bunge la Kitaifa na Seneti. “Kamati hiyo inatarajiwa kushughulikia memoranda hiyo kwa pamoja na kamati husika katika Seneti na iwasilishe ripoti yake kwa mabunge yote mawili mnamo au kabla ya Novemba 8, 2023. Hii itatoa nafasi ya kukamilishwa kwa suala hili kwa wakati,” Bw Wetang’ula akaamuru. Kiongozi wa Wengi Kimani Ichung’wah alishauri kuwa miongoni mwa masuala ambayo kamati hiyo inastahili kushughulikia ni ufadhili wa maafisa hao. “Bunge hili halikutenga fedha kufadhili mpango wa kutuma polisi wetu kwa shughuli za kulinda amani ng’ambo. Kwa hivyo, bunge hili linataka kujua ni wapi ufadhili wa mpango huo utatoka. Tunasikia kuwa maafisa hao watahudumu chini ya usimamizi wa Umoja wa Mataifa. Tunataka kujua ikiwa ni UN itakayotoa fedha za kufadhili mpango huo,” akasema Bw Ichung’wah ambaye ni mbunge wa Kikuyu. Lakini kiongozi wa wachache Opiyo Wandayi alipinga ombi kwamba bunge lishughulikie suala hilo kwa ajili ya kutoa idhini. Alisema kipengele ch 240 (8) cha Katiba kinaruhusu wabunge kuidhinisha kutumwa kwa vikosi vya usalama kushughulikia masuala ya usalama ng’ambo wala sio huduma nyinginezo kama vile kutoa mafunzo, mojawapo ya kazi ambayo polisi wa Kenya wataenda kufanya Haiti. “Katiba ilivyo sasa haitambui Huduma ya Kitaifa ya Polisi kama kikosi cha kivita (force). Kwa hivyo, nashauri Spika kwamba kama bunge, hatuna mamlaka ya kuidhinisha kutumwa kwa maafisa wa Huduma ya Kitaifa ya Polisi ambayo si kikosi cha kivita,” Bw Wandayi, ambaye ni mbunge wa Ugunja akasema. Hata hivyo, Bw Ichung’wah na Spika Wetang’ula walipinga kauli ya Bw Wandayi. Walisema kulingana na kipengele cha 240 (8), maafisa wa Tume ya Huduma za Polisi pia ni sehemu ya vikosi vya kivita nchini Kenya. Lakini mnamo Jumanne, Jaji Chacha Mwita alisimamisha kwa muda mpango wa Kenya kutuma wanajeshi Haiti. Hii ni kufuatia kesi iliyowasilishwa na kiongozi wa chama cha Thirdway Alliance Ekuru Aukot. Kesi hiyo itaanza kusikilizwa mnamo Novemba 9, 2023. Haiti imekuwa ikizongwa na machafuko yanayosababishwa na magenge ya wahalifu tangu kuuawa kwa Rais Jovenel Moise mnamo Julai 2021. Aliuawa katika makazi yake ya kibinafsi katika jiji kuu la Port-au-Prince. Hatua hiyo ilichochea wito kutoka mataifa ya ulimwengu wa hali hiyo kuingiliwa na walinda usalama kutoka mataifa ya kigeni kupiga jeki polisi wa Haiti, ambao ni wachache na wanakosa vifaa na ujuzi wa kupambana na wahalifu hao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  